Wayi nɔŋ ávɔ̄ŋ ásə̄ yā láwōgō byə́m bí ábum, ezaŋada ávɔ́ŋ yā é tīī ai esə́g, mim̀bǎŋ mí ótám míbɛ̄ ai ávɔ́ŋ láwógo myá, ǒ ngatum byá ánāg á nyɔ́l. 14Dzam dá, tsíd nyǎg bēn, tɔ ekob dzíé ai məbí, wayi byá kə́ dígī óyǎb ai ǹkán, amú mə̄túnuŋǎ yā ású ńsə́m mālá. 15Á mvús tě, wayi nɔŋ ńnōm ńtómbá osú, Áron ai bɔ́n bóé bə́ sɔ́ɔ́ nye bəde mɔ́ á ńlō. 16Wayi tsíg ńnōm ńtómbá tě, o nɔŋɔ́ məkǐ móé yā wāyi bɔ̌ naa mə́ sīgī á miǹkom mí ánág mísə. 17Á mvús tě, ǒ ngabɛ ǹnóm ńtómbá tě ó mǎn sob byə́m bí ábum ai mim̀byɛ̌, ǒ ngakə wabóē byá á bidzo á yób ai á ńlō á yób. 18Ǒ ngatum ǹgúmā ńtómbá ósə̄ ánāg á yób. Miǹtumán mīlí, enyǔm məsǎn yā étē yâbɔ nâ Ǹtondôbə á vɔ́bí, ǹnám vīlí wáman díg á ólugú wōē. 19Á mvús tě, o nɔŋɔ́ ńnóm ńtombá bɛ̄ɛ. Áron ai bɔ́n bóé bə́ sɔ́ɔ́ nyé bəde mɔ́ á ńlō. 20Wayi nyé tsíg, o nɔŋɔ́ məkǐ móé, ǒ ngatug Áron á ékob álɔ́ yā ḿbɔ̄ ńnómo, o tugú fə̄ bɔ́n bóé á ekob álɔ́ yā ḿbɔ̄ ńnómo, o tugú fə̄ bɔ́ á ńnōm ónyǔ yǎ wɔ́ ḿbɔ̄ ńnōm ai á ńnōm ónyǔ yǎ ákǒl ḿbɔ̄ ńnómo eyɔ̌ŋ te wǎyī bɔ̌ naa məkǐ mə́ sīgī á miǹkom mí ánág mísə. 21Wayi kándī mə̄kī máyi lígi ánāg, ai krǐsmǎ fə ǒ ngamyam Áron ai biyé bíé bísə o myamá fə̄ bɔ́n ai biyé byábán bísə, a ńtɔ̄á hḿ ḿfūbán ai biyé bíé bísə tɔ̌ fə̄ bɔ́n ai biyé byábán bísə.